Kovsie-student wreed verkrag ná kapingNiemand is nog in hegtenis geneem in verband met die aanval en verkragting op ŉ student van die Universiteit van die Vrystaat (Kovsies) nie. Die 18-jarige student en haar vriend (22) is Donderdagaand in Vistapark in Bloemfontein deur twee mans gekaap. Die kapers het die man glo aangerand en met ŉ hamer aangeval en vir dood agtergelaat. Kaptein Harry Nagel, ŉ polisiewoordvoerder, het Maandag aan Maroela Media gesê die man was vir ŉ ruk lank bewusteloos, en het hulp ontbied ná hy bygekom het. “Die polisie het dadelik al hul eenhede ingelig om op die uitkyk te wees vir die gekaapte voertuig,” het Nagel gesê. Die kapers het die student glo vyf keer op twee verskillende plekke verkrag. “Beamptes van die blitspatrollie het uiteindelik die gekaapte bakkie opgemerk, waarna die twee verdagtes probeer wegjaag het. Die polisiebeamptes het die kapers agternagesit en skote gevuur. Die kapers het met die voertuig teen ŉ heining gebots en te voet van die toneel gevlug. Die student is in die voertuig gekry, maar buiten die verkragting, is sy nie in die ongeluk beseer nie,” het Nagel gesê. Die student kon nie haar verkragters sien nie, want hulle het haar gesig met ŉ baadjie toegedruk en dit was donker. Die student ondergaan berading met behulp van die universiteit. Die man is in die hospitaal behandel vir ŉ skedelbreuk. Die polisie ondersoek ŉ saak van kaping, verkragting en aanranding.